
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/517 


R A P O R T

asupra propunerii legislative pentru modificarea articolului nr.169 din Legea nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 607/2011 din 7 noiembrie 2011, cu dezbaterea pe fond în procedură obişnuită, a propunerii legislative pentru modificarea articolului nr.169 din Legea nr.263/2010 privind sistemul unitar de pensii publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.533/10.05.2011)

· avizul negativ al Consiliului Economic şi Social (nr.2283/12.05.2011)

· avizul negativ al Comisiei pentru buget, finanţe şi bănci (nr.22/490/23.11.2011)

· avizul negativ al Comisiei juridice, de disciplină şi imunităţi (nr.31/1040/14.11.2011)

· avizul favorabil al Comisiei pentru egalitatea de şanse pentru femei şi bărbaţi (nr.37/660/29.11.2011)

· punctele de vedere negative ale Guvernului (nr.1392/09.06.2011 şi 5217/14.08.2012).

Propunerea legislativă are ca obiect de reglementare majorarea punctajelor anuale ale persoanelor ale căror drepturi de pensie au fost stabilite potrivit legislaţiei anterioare datei de 01 aprilie 2001, care au desfăşurat activităţi în locuri încadrate în grupa I şi a II-a de muncă şi care la recalcularea pensiilor efectuată în conformitate cu prevederile O.U.G. nr.4/2005, la determinarea punctajului mediu anual s-a utilizat stagiul de cotizare prevăzut de acte normative cu caracter special.
Comisia propune Plenului Camerei Deputaţilor respingerea  iniţiativei legislative deoarece crează discriminare între diferite categorii de pensionari, astfel persoanele pensionate potrivit unor acte normative cu caracter special, care au fost avantajate la pensionare prin utilizarea la determinarea punctajului mediu anual a unui stagiu de cotizare redus, obţinând un cuantum al pensiei mai mare, ar beneficia de încă o majorare a pensiei prin majorarea punctajelor anuale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei, care au avut loc în şedinţa comisiei din data de 26 septembrie 2012, au fost prezenţi 21 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi.
Propunerea legislativă a fost respinsă de Senat în şedinţa din 31 octombrie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly
Întocmit,

Expert parlamentar Geta DOANĂ 

